kardosdrur/scandi-wiki huggingface dataset:
The Swinging Blue Jeans

The Swinging Blue Jeans er et firemands-rockband fra Liverpool, England, bedst kendt for deres store 1960'er hit "Hippy Hippy Shake".

The Swinging Blue Jeans blev dannet af Ray Ennis og Les Braid. De optrådte i mange populære TV-shows i Storbritannien, Skandinavien og det øvrige Europa. De har optrådt live sammen med The Beatles, Gerry and the Pacemakers, The Searchers og the Merseybeats.

Albummet Hippy Hippy Shake udkom i 1964. Det blev udgivet af EMI på mærket HMV. I Canada blev det udgivet af Capitol Records (T6069) og i USA af Imperial Records (LP-9261).

Indtil bandet blev udvidet med Terry Sylvester, havde The Swinging Blue Jeans en standard Merseybeat besætning med to guitarer, bas og trommer.

Gruppen havde tre gode år med rimelig succes, båret frem af Merseybeat-bølgen. Da nyhedens interesse fortog sig, blev hittene færre og bandet gik over til oldies-turneer.

Terry Sylvester, der kom fra The Escorts, fortsatte i 1968 til The Hollies som erstatning for Graham Nash.

The Swinging Blue Jeans turnerer fortsat - dog uden originale medlemmer.

Bandets oprindelige medlemmer 
 Ray Ennis – Sang og guitar – født Raymond Vincent Ennis, 26. maj 1940, in Huyton, Liverpool.
 Ralph Ellis – Guitar – født 8. marts 1942, i Liverpool.
 Les Braid – Bas – født William Leslie Braid, 15. september 1937, West Derby, Liverpool, død 31. juli 2005, i Liverpool.
 Norman Kuhlke – Trommer – født 17. juni 1942, i Liverpool.

Diskografi 
(UK Singles Chart detaljer)
 "It's Too Late Now" / "Think of Me" (HMV POP 1170, 1963) – UK Chart, bedste placering: Nr. 30.
 "Hippy Hippy Shake" / "Now I Must Go" (HMV POP 1242, Dec 63) – Nr. 2.
 "Good Golly Miss Molly" / "Shaking Feeling" (HMV POP 1273, Mar 64) – Nr. 11.
 "You're No Good" / "Don't You Worry About Me" (HMV POP 1304, Maj 64) – Nr. 3.
 "Don't Make Me Over" / "What Can I Do Today" (HMV POP 1501, Jan 66) – Nr. 31.

Referencer

Litteratur 
 Guinness Book of British Hit Singles – 16th Edition –

Eksterne henvisninger 
 Officiel hjemmeside (på engelsk)
 

Rockgrupper fra Storbritannien
Har spillet på Roskilde Festival
Vejstrup Valgmenighedskirke

Vejstrup Valgmenighedskirke er en kirke i Vejstrup Sogn på Sydfyn. 

En valgmenighed er en særlig, selvstændig menighed indenfor folkekirken. Vejstrup Valgmenighed er med i Foreningen af Grundtvigske valg- og frimenigheder.

Historie 
Kirken er bygget i 1874-75. Tårnet var imidlertid ikke så højt som først planlagt. Det vides ikke, hvorfor det ikke blev bygget i den planlagte højde, men man har muligvis ikke haft midler nok. 

Kirkens kor er bygget af kampesten fra markerne omkring Vejstrup. Da stifterne af menigheden besluttede sig for at bygge egen kirke, besluttede de også, at den skulle bygges af materialer fra deres egne marker. Mange af menighedens medlemmer hjalp selv til ved byggeriet.

Kirken blev indviet d. 21. marts 1875 på en palmesøndag.

I 1925 gennemgik kirken en omfattende restaurering, hvor man bl.a førte kirketårnet op til den oprindeligt planlagte højde, indlagde elektricitet og fik ny ramme om altertavlen.

I 1957 blev kirken igen restaureret efter arkitekt Folke Olsens forslag. I 2003 fik kirken nye lamper op til erstatning for de fire pendler, som havde hængt siden 1957. I vinteren 2004 blev der lagt helt nyt gulv i kirken, således at der nu er tegnstengulv over hele kirkerummet såvel som i våbenhuset.

Alterbilledet i kirken er malet af Christian Dalsgaard. Det er en illustration af den bibelske beretningen om Jesu besøg hos Martha og Maria (Luk.10,38-42). Under billedet er indskriften ”Men eet er fornødent” (Luk.10,42). Alterbilledet fik man først i 1878. Indtil da klarede man sig med et dannebrogsflag. 

I kirken hænger endvidere to relieffer fremstillet af billedhugger Gunnar Hansen.

Eksterne henvisninger 
 Vejstrup Valgmenigheds hjemmeside
 Valgmenighedsloven
 Foreningen af Grundtvigske valg- og frimenigheder

Kirker i Fyens Stift
Kirker i Svendborg Amt
Valgmenigheder
Kirker i Svendborg Kommune
Eggebæk

Eggebæk (dansk) eller Eggebek (tysk) er en landsby og kommune beliggende få kilometer syd for Flensborg ved Trenen i Sydslesvig. Administrativt hører kommunen under Slesvig-Flensborg kreds i den nordtyske delstat Slesvig-Holsten. Kommunen samarbejder på administrativt plan med andre kommuner i omegnen i Eggebæk kommunefællesskab (Amt Eggebek). Med under kommunen hører Eggebæk-Nørremark, -Vestermark og Tydal (Tüdal). Landsbyen er sogneby i Eggebæk Sogn. Sognet lå i Ugle Herred (Flensborg Amt, Sønderjylland), da området tilhørte Danmark.

Geografi 
Landsbyen er beliggende ved Trenen på den sydslesvigske midtslette. På Trenens modsatte side ligger nabo-byen Langsted. Syd for Eggebæk ligger skovområdet Byskov.

Historie 
Stednavnet dukker første gang op i skriftlige kilder i 1352 som Egbek og henviser til et kant, skrænt eller grænse (sml. oldn. egg, glda. æg for rand, kant). Stednavnet beskriver altså en mellem høje skrænter eller ved en grænse løbende bæk og den ved samme liggende by (sml. oldnordisk Eggjarbekki). På sønderjysk kaldes byen Echbæk.

Eggebæks romanske kirke er fra omkring år 1200. I kirken findes blandt andet en al­tertavle fra begyndelsen af 1600-tallet. Kirkens ældste inventarstykke er dens kalkstensdøbefont.

Tydal 

I den naturfredede Trenedal Tydal ved siden af byen oprettede Dansk Spejderkorps Sydslesvig i 1960'erne spejdercentret Tydal. Tydal ligger direkte ved Angelbovejens vadested over Trenen. Spejdercentrets hovedbygning er en slesvigsk udflyttergård fra 1863. Desuden er der oprettet flere hytter omkring. Hele området er på godt 75 hektar.

Tydal er første gang nævnt 1543. Stednavnet Tydal er afledt af enten personnavnet Tyde (sml. oldnordisk þjoð for stor og anselig, sml. også þjodland) eller beskriver en frugtbar dal (sml. olddansk thiu, oldnordisk þjō for fed), det kunne måske hentyde til de frugtbare enge langs Trenen.

Kendte 
Den dansk-sydslesvigske politiker Hermann Clausen (1885–1962) er født i Eggebæk.

Eksterne henvisninger 

 Kommunens hjemmeside  
 Spejdergården Tydal

Noter 

Byer i Kreis Slesvig-Flensborg
Byer i Slesvig-Holsten
Vålerengen Idrettsforening

Vålerengens Idrettsforening (VIF) er en norsk idrætsforening. Den hører hjemme i Oslo, med tilknytning til bydelen Vålerenga. VIF er en paraplyorganisation for idrætsforeningene Vålerenga Fotball, Vålerenga Ishockey, Vålerenga Håndbold, Vålerenga Amerikansk Fotball, Vålerenga Innebandy og Vålerenga Ski. Tidligere har man blandt andet også haft bandy, rinkbandy, basketball, orientering, bryding og atletik. Vålerengens Idrettsforening blev stiftet den 29. juli 1913, med baggrund i Idrætspartiet Spark. I 1989 blev foreningen delt op i selvstændige klubber for de forskellige idrætsformer, med den oprindelige foreningen fungerende som en paraplyorganisation. I moderne tid er VIF mest kendt for fodbold og ishockey. Vålerenga Fotball er blevet seriemester 5 gange og cupmester 3 gange (pr. 2005). Vålerenga Ishockey er blevet seriemester 26 ganger og norgesmester 25 gange (pr. 2007).

Kendte spillere 
 Henry "Tippen" Johansen (fodbold)
 Daniel Fredheim Holm (fodbold)
 Kjetil «Reka» Rekdal (fodbold)
 Erik «Panzer» Hagen (fodbold)
 Christian Grindheim (fodbold)
 Ronny Johnsen (fodbold)
 Odd Iversen (fodbold)
 Steffen Iversen (fodbold)
 Jørn Andersen (fodbold)
 Egil «Drillo» Olsen (fodbold)
 Nils Arne Eggen (fodbold)
 John Carew (fodbold)
 Chris Mason (ishockey)
 Travis Brigley (ishockey)
 Scott Hartnell (ishockey)
 Espen «Shampo» Knutsen (ishockey)
 Anders Myrvold (ishockey)
 Øystein Olsen (ishockey)
 Einar Bruno Larsen (fodbold og ishockey)

Eksternt link 
 Offisiell hjemmeside

Sportsklubber i Norge
Gamle Oslo
Omdrejningslegeme

Inden for matematik, ingeniørvidenskab og fabrikation er et omdrejningslegeme en solid figur, der fremkommer, når man roterer grafen for en funktion 360° rundt om en ret linje (sædvanligvis x- eller y-aksen).

Rumfanget af et omdrejningslegeme til en ikke-negativ funktion , som er defineret i intervallet og roteres om x-aksen, er givet ved

Rumfanget for en monoton funktion af samme type, der i stedet roteres om y-aksen, er givet ved

Her giver et positivt fortegn en voksende funktion, mens et negativt giver en aftagende.

Se også
Gabriels horn

Kilder

Rumgeometri
Geometriske former
Integralregning
Menneskeabeprojektet

Menneskeabeprojektet (eng. Great Ape Project – GAP) er en international organisation af primatologer, psykologer, etikere og andre eksperter som taler for at FN bør vedtage en menneskeaberettighedserklæring, som vil tildele visse menneskeaber, chimpanser, bonoboer, gorillaer og orangutanger, grundlæggende juridiske rettigheder. Disse omfatter retten til liv, beskyttelse af individuel frihed og forbydelse af tortur.

Menneskeabeprojektet blev grundlagt i 1993.

Organisationen overvåger også menneskeaber i USA gennem en form for "folketællinger". Når rettighedserklæringen evt. vil blive vedtaget, vil GAP kræve løsladelsen af menneskeaber fra fangenskab; i øjeblikket holdes 3.100 aber i USA, deriblandt 1.280 til brug i biomedicinsk forskning.

Bogen Great Ape Project, redigeret af filosofferne Paola Cavalieri og Peter Singer, indeholder bidrag fra 34 forfattere, deriblandt Jane Goodall og Richard Dawkins, som har indsendt artikler hvori de støtter projektet. Forfatterne skriver at mennesker er intelligente dyr med et varieret socialt, følelsesmæssigt og kognitivt liv. Hvis menneskeaber også viser sig at have disse egenskaber, mener forfatterne at de fortjener samme rettigheder som mennesker giver sin egen art.

Bogen fremhæver forskningsresultater som underbygger teorien om at menneskeaber besidder både rationalitetsevne, selvbevidsthed og evnen til at være vidende om dem selv som særskilte individder med en fortid og en fremtid. Dokumenterede samtaler (via tegnsprog) med nogle menneskeaber danner grundlag for disse resultater. Bogen handler også om delingen mellem mennesker og menneskeaber, menneskeaber som personer, fremskridt i rettigheder for alvorligt retarderede (som engang var en overset minoritet) og menneskeabers situation i verden i dag.

Fra et biologiske synspunkt skrev dr. Pedro A. Ynterian fra International GAP Project "Mellem os to kunne vi endda have en forskel på 0,5% i vores DNA. Forskellen mellem en chimpanse og os er kun 1,23%. Menneskeblod og chimpanseblod, med kompatible blodgrupper, kan udveksles gennem blodtransfusion. Hverken vores eller chimpansernes blod kan udveksles med nogen anden arts. Vi er genetisk tættere på en chimpanse end en mus er på en rotte."

Fodnoter

Henvisninger 
 The Great Ape Project.
 The Great Ape Project: Equality beyond humanity. 1993. Redigeret af Peter Singer og P. Cavalieri., Fourth Estate publishing, London, England. s. 312.
 Peter Singer. 1993. Practical Ethics. 2. udg. Cambridge University Press, New York, U.S.A. s. 395.
 Peter Singer. 2002. Animal Liberation. HarperCollins, New York, U.S.A. s. 324.
 John Stuart Mill, The Subjection of Women .

Eksterne henvisninger 
 The Great Ape Project 
 New Scientist 19. maj 2003 – Chimps are human, gene study implies  
 Why apes Are Bright 

Dyrs rettigheder
Magasinet Mobil

Magasinet Mobil er et landsdækkende månedsmagasin (udgives 12 gange årligt) specielt dedikeret til mobil kommunikation, der udgives af Mediaprovider. Magasinet kan findes overalt i landet, og udkommer i flere tusinde eksemplarer hver måned. Magasinets læsere varierer vidt – fra unge teknikinteresserede mennesker til den ældre del af populationen. Men også mobilproducenterne og mobiloperatørerne læser magasinet.

Magasinet kommer oprindeligt fra Sverige, og foruden den svenske og danske udgave, findes også en engelsksproget udgave af hjemmesiden, hvor nyheder og anmeldelser oversættes fra den svenske side.

Magasinet så dagens lys i år 2000. Dets ansvarshavende chefredaktør er Steen Jørgensen (tidl. Brian Dixen, som nu er udviklingsdirektør i Mediaprovider og udgivelsesansvarlig for magasinet, og som også er kendt som mobiltelefon- og kameraekspert i bl.a. Ekstra Bladet, gratisavisen 24timer samt TV 2s Go'morgen Danmark), hvis tidligere plads på bladet var redaktør.

Eksterne henvisninger 
 Magasinet Mobils hjemmeside

Tidsskrifter fra Danmark
Digital mobiltelefoni
Finn Madsen

Finn Madsen (født 15. marts 1948) (Socialdemokratiet) har været borgmester i Odsherred Kommune siden kommunens stiftelse d. 1. januar 2007 og til d. 31. december 2009. Tidligere var han borgmester i Dragsholm Kommune (1990 – 1998 og 2002 – 2006). 

Borgmestre fra Socialdemokraterne
Grænsesten

En grænsesten eller ey grænsemærke er et symbol, nemlig en specielt udformet skelpæl, som viser områdets grænse mod et andet område.

Grænsen mellem Danmark og Tyskland er for eksempel markeret med 280 (ekskl. mellemsten og indirekte) nummererede grænsesten og -pæle tværs over Slesvig, med nr. 1 ved Skomagerhus og nr. 280 på Det Fremskudte Dige i Vadehavet.

Øverst på hver grænsesten viser en linje indhugget i granitten mod næste sten. Mod nord er der på stenene indhugget et D for Danmark og mod syd DRP for Deutsches Reich Preussen.

Eksterne henvisninger 

 Grænsestene ved den dansk-tyske grænse
 Grænseforeningen om grænsesten

Grænser
Butch Cassidy and the Sundance Kid

Butch Cassidy and the Sundance Kid (i Danmark tidligere distribueret under titlen Butch Cassidy and the Kid) er en amerikansk film fra 1969, instrueret af George Roy Hill og med Paul Newman og Robert Redford i titelrollerne. Filmen var nomineret til ni Oscars og vandt de seks, bl.a. for Burt Bacharach-sangen "Raindrops Keep Falling on My Head".

Handlingen 

De to mænd ernærer sig med skiftende held som røvere af banker og pengetransporter i USA's vestlige territorier. Myndighedernes jagt på dem bliver så intensiv, at de to forbrydere flygter til Bolivia, hvor de genoptager deres håndværk. Hurtigt mærker de, at selv i Bolivia accepteres forbrydelser ikke af myndighederne.

De to mænd er historiske personer omend filmens handling kun sporadisk bygger på virkelige hændelser.

Trivia 
Sundance Film Festival, grundlagt af Robert Redford, henter sit navn fra filmen, der blev hans gennembrud som filmskuespiller.

Eksterne henvisninger 
 

Amerikanske film fra 1969
Westernfilm fra USA
Film baseret på virkelige begivenheder
Biografiske film fra USA
Digte.dk

Digte.dk var et ikke-kommercielt website for skandinaviske digt- og poesi- interesserede skabt af Anders Riis (Grundlægger og administrator) og Rasmus Beck (Programmering og udvikling), og var fuldstændig på private hænder i de ti år, det eksisterede. Websitet, der var det første af sin art i Norden, var åbent for alle – dog skulle alt være skrevet på et af de skandinaviske sprog. Digte.dk lukkede ned den 31. december 2009.

Siden åbningen i 1999 nåede mere end 16.000 brugere at registrere en profil; heraf var ca. 6.000 aktive digtere, og det menes, at 1500 dagligt loggede ind for at skrive, læse og kommentere. 

Sitet rummede henved 400.000 digte, hvoraf godt 200.000 digte var synlige for brugerne, idet et års inaktivitet gjorde en brugers profil og digte utilgængelige for alle andre end brugeren selv. Med en ny indlogning kunne denne dog gøre sine tekster synlige igen for alle andre.

På sitet blev i begyndelsen af 2000-årene begrebet digtremix indført – en funktion, som en bruger selv skulle godkende og som gik ud på, at andre kunne anvende disse digte: "Inden for digtningen er dét at lave et remix i grunden ganske lige til. Man kan både peppe de gode rytmer lidt op, fjerne det overflødige eller bygge hele digtet over omkvædet. Man har mulighed for at give digtet et personligt præg, tilføje en fortolkningsmulighed og så videre". (Fra Erik Scherz Andersens præsentation af digtremix på digte.dk). Digtremix svarer til musikkens sampling, idét remix-begrebet ikke rummer klart afstukne regler for omfanget af referencer til og/eller synliggørelse af originalteksten. Det er således muligt at remixe en tekst ved at ændre et enkelt ord, en bøjningsform, udskifte ord, bryde linjer anderledes, omskrive hele afsnit, ændre eller fjerne titel, og meget mere. Remix afføder ofte udbytterig diskussion mellem digtets ophav, remixer og andre læsere.

Kendetegnende for digte.dk var anbefalingsfunktionen, hvor brugere kunne anbefale et godt digt til alle brugere ved tryk på en knap og samtidig tilknytte kommentarer. Denne funktion anvendtes også til direkte kommunikation med digtets forfatter, idet kritikeren ofte kunne tilknytte kommentarer af forskellig art: ros, forslag, referencer til andre digte og digtere og oplevelsesbeskrivelser som følge af læsningen.

Over årene gennemgik sitet kun en enkelt større modernisering. På opfordring fra brugerne blev der med mellemrum tilføjet funktionalitet i søgefunktionerne, som ved sitets lukning muliggjorde adgang til de mange digte ud fra forskellige kriterier. Funktionen "tilfældigt digt" var en meget brugt adgang til sitet for såvel nytilkomne som garvede brugere, idét det samtidig gav adgang til et overblik over en digters hele værk på digte.dk, og (især) for den nytilkomne et klart og umiddelbart overblik over funktionaliteten på sitet som sådan.

Se også 
 Lyrik
 Digte
 Litteratur

Digte
Poesi
Litteratur fra Danmark
Community Sites
Etableret i 1999
Ophørt i 2009
Kafir

Kafir, kuffar, kufir, kaffir ( ; flertal  ,   eller  ; feminine  ) er et arabisk ord der betyder "de vantro", "hedning" eller en person der skjuler, benægter eller dækker over sandheden. Kulturelt anvendes ordet sommetider som en nedsættende  betegnelse for en ikke-troende, en ikke-muslim, en muslim fra en rivaliserende sekt, eller en der har forladt islam. Kafir, kan også oversættes til en der er skjult eller hindret fra Allahs barmhjertighed, og derfor ikke kan modtage den, som muslimer vil kunne. Endvidere er kufr en vantro handling, som muslimer også kan lave. Dog er der flere krav der skal til før at en muslim til sidst vil frafalde Islam, herunder at benægte dele af Islam, såsom bønnen.

Islamisk lov (Shar'ia) skelner mellem tre forskellige typer af de vantro (kafir):

 kafir dhimmi (vantro under forfatningsmæssig beskyttelse)
 kafir harbi (vantro som man er i krig med)
 kafir musta'min (vantro der som fx handelsrejsende eller besøgende er under den islamiske stats beskyttelse)

Der findes forskellige holdninger blandt muslimske lærde om hvorvidt termen også kan anvendes i forbindelse med jøder, kristne og senere også zoroastriner, da disse kan anses for at være Ahl-ul Kittab, eller bogens folk (et beskyttet folk). Betegnelsen "kafir" er historisk typisk blevet brug om hinduer, buddhister samt tilhængere af lokale ikke-monotheistiske religioner. Nogle skelner mellem ikke-muslimer og en "kafir" da termen i koranen bliver brugt som en betegnelse for de personer der gjorde sig skyldige at afvise at det den sagde var sandt, selv efter at sandheden var blevet gjort åbenbar for dem.

Fodnoter 

Islam
Arabiske ord
Mangrovetræ-familien

Mangrovetræ-familien (Rhizophoraceae) består af 16 slægter og ca. 120 arter, der er fordelt langs tropiske kyster i Afrika, Asien, Sydamerika og Australien. Det er træagtige planter med modsatte eller kransstillede blade. De fire-tallige blomster er insektbestøvede, og de danner spiredygtige frø, men de arter, som danner mangrove, formerer sig ofte ved at danne fuldt spiredygtige stiklinger. Her omtales kun den ene slægt, der har givet familien navn.

 Mangrovetræ-slægten (Rhizophora)

Plantefamilier
Mangrovetræ-slægten

Mangrovetræ-slægten (Rhizophora) er en slægt af stedsegrønne, mangrove-dannende træer, som er udbredt med 6 arter langs samtlige tropiske kyster. Arterne lever gerne i tidevandszonen, som dagligt bliver oversvømmet af højvandet. De har en række tilpasninger til denne vanskelige niche: Dels luftrødder, som hæver træerne ud af vandet og giver dem adgang til ilt også under højvande. Og dels en molekylær "pumpe", der gør det muligt for dem at fjerne salt fra cellernes indre. Bladene er modsat stillede, læderagtige og helrandede. Blomsterne er firetallige og bliver vindbestøvet. Den grønne, læderagtige frugt udvikler kun det ene af de to frø, som til gengæld spirer straks og danner en fuldt færdig plante, før den falder af.

 Rhizophora apiculata: vestlige Stillehav
 Rhizophora harrisonii: Vestafrika, Mellemamerika og Sydamerika
 Rød rhizophora (Rhizophora mangle): Vestafrika, Nord- og Sydamerika; muligvis identisk med den meget nært beslægtede stillehavsart Rhizophora samoensis Rhizophora mucronata: Østafrika, Indiske Ocean, Nordaustralien, Ny Guinea, Filippinerne
 Rhizophora racemosa: Vestafrika, Sydamerika
 Rhizophora stylosa'': Indiske Ocean øst for Indien, Stillehavet indtil Samoa

Planteslægter
Saltplanter
Thomas Qvortrup

Thomas Qvortrup (født 1968) er en dansk forfatter og journalist .

Baggrund og tidlig karriere 
Han er født i Silkeborg, voksede op i landsbyen Tapdrup, 3 km øst for Viborg og bor i dag i København. Han er i familie med
 Henrik Qvortrup
 Mads Qvortrup
 Morten Nymand og
 Søren Espersen, DF.

 Samfundssproglig student med et gennemsnit på 7,4 (1987).
 Ansat som bartender, annoncesælger, natportier og tennistræner.
 Rejste meget og boede og arbejdede i længere tid i henholdsvis USA, Grækenland og Frankrig.
 Journalist fra Danmarks Journalisthøjskole (1994-98)
 Ansat på Jyllands-Posten.
 Ansat på Danmarks Radio P3's morgenprogram Go' Morgen P3 (1998-2000).
 Ansat på Aktuelts Christiansborgsredaktion (2000-01). Avisen lukker.
 Redaktionssekretær på Berlingske Tidende.(2001-06)
 Vært på TV 2 Radios nyhedsmagasin Nyhedsministeriet.(2006-2008)
 Vært på NOVA fms nyhedsmagasin. (2008-)

Bibliografi 
 Tæt på paradis – 2002
 Delvecchios Dom – 2006
 Mellem Venner – 2009

Priser 
 Årets nye forfatternavn 2002
 Det danske Kriminalakademis debutantpris for Tæt på paradis.

Noter 
 

Journalister fra Danmark
Radioværter fra Danmark
Ansatte i DR
Krimiforfattere fra Danmark
Dansksprogede forfattere fra Danmark
Arena Mytisjtji

Arena Mytisjtji (russisk: Арена Мытищи) er en sportshal beliggende i forstaden Mytisjtji, 20 km uden for Moskva, Rusland. Arenaen blev indviet i 2006 og har en kapacitet på 7.000 tilskuere til ishockeykampe og 9.000 til koncerter. Hallen er hjemmebane for ishockeyholdet Atlant Mytisjtji, som spiller i KHL.

Hallen dannede sammen med Arena Khodynka rammen om VM i ishockey 2007.

Eksterne henvisninger 
 www.arena-mo.ru (officiel hjemmeside)

Idrætsanlæg i Rusland
Bygninger, konstruktioner og anlæg i Moskva
Danmarks Medie- og Journalisthøjskole

Danmarks Medie- og Journalisthøjskole (DMJX) opstod 1. januar 2008 som en fusion mellem Danmarks Journalisthøjskole (DJH) og Den Grafiske Højskole (DGH).

Beslutningen om at støtte en sammenlægning af de to uddannelsesinstitutioner blev truffet af bestyrelserne kort før jul i december 2006. Lovforslaget vedrørende fusionen mellem DGH og DJH blev fremlagt i Folketinget i januar/februar 2007.

DMJX optager hvert år godt 500 studerende på de 6 bacheloruddannelser: Journalistik, Kommunikation, Tv- og Medietilrettelæggelse, Medieproduktion og Ledelse, Fotojournalistisk samt Visuel Kommunikation (som består af 4 linjer: Fotografisk Kommunikation, Grafisk Design, Interaktivt Design og Kreativ Kommunikation).

Desuden tager op mod 2.000 kursister hvert år efter- og videreuddannelse på et af højskolens mange branchekurser eller på Akademi- og Diplomniveau.

Danmarks Medie- og Journalisthøjskole beskæftiger omkring 160 ansatte, undervisere, forskere og administrative medarbejdere og samarbejder desuden med store dele af medie- og kommunikationsbranchen om blandt andet udvikling, events og efteruddannelse.

Højskolen har domicil i Aarhus og København.

Rektorat 
Skolens rektor har siden 2022 været Julie Sommerlund.

Referencer

Eksterne henvisninger 
 Danmarks Medie- og Journalisthøjskole

Medie- og Journalisthøjskole
Etableret i 2008